CELEX: 32015D0451
Language: fi
Date: 2015-03-06 00:00:00
Title: Neuvoston päätös (EU) 2015/451, annettu 6 päivänä maaliskuuta 2015 , Euroopan unionin liittymisestä luonnonvaraisen eläimistön ja kasviston uhanalaisten lajien kansainvälistä kauppaa koskevaan yleissopimukseen (CITES)

19.3.2015   
            
            
               FI
            
            
               Euroopan unionin virallinen lehti
            
            
               L 75/1
            
         NEUVOSTON PÄÄTÖS (EU) 2015/451,
   annettu 6 päivänä maaliskuuta 2015,
   Euroopan unionin liittymisestä luonnonvaraisen eläimistön ja kasviston uhanalaisten lajien kansainvälistä kauppaa koskevaan yleissopimukseen (CITES)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä sen 218 artiklan 6 kohdan a alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän (1),
   sekä katsoo seuraavaa:
   
               (1)
            
            
               Luonnonvaraisen eläimistön ja kasviston uhanalaisten lajien kansainvälistä kauppaa koskeva yleissopimus (CITES), jäljempänä ’yleissopimus’, jonka osapuolina on 178 maata, mukaan lukien kaikki jäsenvaltiot, on merkittävä kansainvälinen ympäristöalan väline, jolla pyritään suojelemaan uhanalaisia eläin- ja kasvilajeja valvomalla niiden yksilöillä käytävää kansainvälistä kauppaa.
            
         
               (2)
            
            
               Yleissopimukseen tehdyllä Gaboronen muutoksella, joka hyväksyttiin osapuolten konferenssin ylimääräisessä kokouksessa Gaboronessa Botswanassa vuonna 1983, muutettiin yleissopimuksen XXI artiklaa siten, että liittyminen yleissopimukseen, joka aiemmin oli rajoitettu valtioihin, avattiin itsenäisistä valtioista koostuville alueellisille taloudellisen yhdentymisen järjestöille, joilla on kansainvälisten sopimusten neuvottelua, tekemistä ja täytäntöönpanoa koskevaa toimivaltaa asioissa, jotka niiden jäsenvaltiot ovat niille siirtäneet ja jotka kuuluvat yleissopimuksen soveltamisalaan. Yleissopimukseen tehty Gaboronen muutos tuli voimaan 29 päivänä marraskuuta 2013.
            
         
               (3)
            
            
               Yleissopimuksen soveltamisalaan kuuluvat asiat liittyvät pääasiassa ympäristönsuojeluun. Yleissopimuksen määräykset on pantu täytäntöön yhdenmukaisesti kaikissa jäsenvaltioissa 1 päivästä tammikuuta 1984 alkaen. Niistä on lisäksi annettu unionin tason sääntöjä neuvoston asetuksella (EY) N:o 338/97 (2) ja komission asetuksella (EY) N:o 865/2006 (3).
            
         
               (4)
            
            
               Unionin liittyminen yleissopimukseen antaa unionille mahdollisuuden osallistua yleissopimuksen toimintaan ja velvoittaa unionin panemaan yleissopimuksen täytäntöön ja valvomaan sen noudattamista sen toimivaltaan kuuluvissa kysymyksissä. Se luo unionille virallisia vastuita, joiden myötä unioni on osapuolena vastuussa muille osapuolille siitä, miten se panee yleissopimuksen täytäntöön.
            
         
               (5)
            
            
               Unionin liittyminen yleissopimukseen ei vaikuta tapaan, jolla unioni ja sen jäsenvaltiot sopivat kannoista yleissopimuksen osapuolten konferenssia varten kukin oman toimivaltansa puitteissa ja perussopimusten mukaisesti.
            
         
               (6)
            
            
               Unioni ja sen jäsenvaltiot ilmaisevat kantansa yleissopimuksen osapuolten konferenssia varten monenvälisten ympäristösopimusten asiaa koskevan käytännön mukaisesti kukin oman toimivaltansa puitteissa ja perussopimusten mukaisesti.
            
         
               (7)
            
            
               Euroopan unionin olisi tämän vuoksi liityttävä yleissopimukseen,
            
         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Euroopan unionin puolesta unionin liittyminen luonnonvaraisen eläimistön ja kasviston uhanalaisten lajien kansainvälistä kauppaa koskevaan yleissopimukseen (CITES).
   Yleissopimuksen teksti on liitetty tähän päätökseen.
   2 artikla
   Neuvoston puheenjohtaja valtuutetaan nimeämään henkilön, jolla on valtuudet tallettaa unionin puolesta yleissopimuksen XXI artiklan 1 kohdassa tarkoitettu liittymiskirja osoitukseksi siitä, että Euroopan unioni suostuu sitoutumaan yleissopimukseen. Nimetty henkilö tallettaa samanaikaisesti liittymiskirjan kanssa tämän päätöksen liitteessä olevan ilmoituksen yleissopimuksen XXI artiklan 3 kohdan mukaisesti.
   3 artikla
   Tämä päätös tulee voimaan päivänä, jona se hyväksytään (4).
   
      Tehty Brysselissä 6 päivänä maaliskuuta 2015.
      
         
            Neuvoston puolesta
         
         
            Puheenjohtaja
         
         K. GERHARDS
      
   
   
      (1)  Hyväksyntä annettu 16. joulukuuta 2014 (ei vielä julkaistu virallisessa lehdessä).
   
      (2)  Neuvoston asetus (EY) N:o 338/97, annettu 9 päivänä joulukuuta 1996, luonnonvaraisten eläinten ja kasvien suojelusta niiden kauppaa sääntelemällä (EYVL L 61, 3.3.1997, s. 1).
   
      (3)  Komission asetus (EY) N:o 865/2006, annettu 4 päivänä toukokuuta 2006, luonnonvaraisten eläinten ja kasvien suojelusta niiden kauppaa sääntelemällä annetun neuvoston asetuksen (EY) N:o 338/97 täytäntöönpanoa koskevista yksityiskohtaisista säännöistä (EUVL L 166, 19.6.2006, s. 1).
   
      (4)  Neuvoston pääsihteeristö julkaisee yleissopimuksen voimaantulopäivän unionin osalta Euroopan unionin virallisessa lehdessä.
   
      LIITE
      
         LUONNONVARAISEN ELÄIMISTÖN JA KASVISTON UHANALAISTEN LAJIEN KANSAINVÄLISTÄ KAUPPAA KOSKEVAN YLEISSOPIMUKSEN XXI ARTIKLAN 3 KOHDAN MUKAINEN EUROOPAN UNIONIN ILMOITUS
      
      Euroopan unioni ilmoittaa, että sillä on Euroopan unionin toiminnasta tehdyn sopimuksen ja erityisesti sen 192 artiklan 1 kohdan mukaan toimivalta tehdä kansainvälisiä sopimuksia ja täyttää niistä aiheutuvat velvoitteet, jotka myötävaikuttavat seuraavien tavoitteiden saavuttamiseen:
      
                  —
               
               
                  ympäristön laadun säilyttäminen, suojelu ja parantaminen;
               
            
                  —
               
               
                  ihmisten terveyden suojelu;
               
            
                  —
               
               
                  luonnonvarojen harkittu ja järkevä käyttö;
               
            
                  —
               
               
                  sellaisten toimenpiteiden edistäminen kansainvälisellä tasolla, joilla puututaan alueellisiin tai maailmanlaajuisiin ympäristöongelmiin, mukaan lukien ilmastonmuutos.
               
            Euroopan unioni ilmoittaa, että se on jo antanut jäsenvaltioitaan sitovat säädökset tämän yleissopimuksen soveltamisalaan kuuluvissa asioissa, erityisesti, muttei yksinomaan, asetuksen (EY) N:o 338/97 sekä täytäntöönpanoasetuksen (EY) N:o 865/2006.
      Euroopan unioni ilmoittaa lisäksi, että se vastaa niiden luonnonvaraisen eläimistön ja kasviston uhanalaisten lajien kansainvälistä kauppaa koskevasta yleissopimuksesta johtuvien velvoitteiden täyttämisestä, jotka kuuluvat Euroopan unionin voimassa olevan lainsäädännön soveltamisalaan.
      Euroopan unionin toimivallan käyttäminen on luonteeltaan jatkuvasti kehittyvää.